# Andmete töötlemise mõjuhinnang ja riskide maandamine

Eesti elanikkonna liikuvusuuringu 2025 (edaspidi – uuring) andmetöötluse eesmärk, seaduslikud alused, andmesubjektide ring, andmete töötlemise protsessid ja osapooled ning tulemid on detailselt kirjeldatud teadusuuringu taotluses. Transpordiameti kui uuringu tellija ja vastutava töötleja hinnangul ei toimu kavandatava uuringu raames füüsiliste isiklike aspektide süstemaatilist või ulatuslikku hindamist, mis põhineb automaatsel isikuandmete töötlemisel, sealhulgas profiilianalüüsil, ning ei tehta sellisel hindamisel või andmeanalüüsil põhinevaid otsuseid, millel on füüsilise isiku jaoks õiguslikud tagajärjed või mis samaväärselt mõjutavad oluliselt füüsilist isikut.

Isiku otsest tuvastamist võimaldavad valimiandmed (andmekoosseis taotluse punktis 9) pärib Turu-uuringute AS volitatud töötlejana rahvastikuregistrist. Need ei sisalda eriliigilisi tunnuseid, vaid on mõeldud valimiisikutega kontakteerumiseks. Eriliigiliste isikuandmete töötlemine toimub vaid selleks nõusoleku andnud inimeste puhul. Ehk andmestik, mis sisaldab ka eriliigilisi andmeid, tekib vaid küsimustikule (taotluse Lisa 1 ja Lisa 2) vabatahtlikult vastanud inimeste vastustest, kellele omistatakse uuringu tulemuste andmebaasis universaalne ID number (nn UID). Sellised andmed uuringu tulemuste andmebaasis ei ole isiku otsest tuvastamist võimaldavad. Pärast küsitlustööde läbiviimist ja küsitluse aluseks olnud valimiandmebaasi kustutamist ei ole võimalik uuringuga kogutud pseudonüümitud andmeid enam ka nn koodivõtmega konkreetse isikuga tagantjärgi kokku viia.

Uuringu andmetöötluse, s.h isikuandmete töötlemise riskid on maandatud kõigi osapoolte poolt (Rahvastikuregister, Turu-uuringute AS, Transpordiamet) selleks vajalike turvameetmete igapäevase rakendamise kaudu. Turu-uuringute AS isikuandmete töötlemise organisatsiooniliste, füüsiliste ja infotehniliste turvameetmete kirjeldus on lisatud taotlusele (Lisa 6). Rahvastikuregistri ja Transpordiameti puhul rakenduvad nende asutuse infoturbe ja andmetöötluse reeglid, mis laienevad neis asutuses kõigi tööülesannete täitmisele. Töötajad on teadlikud turvalise andmeedastuse reeglitest ja võimalustest, kõiki andmeid töödeldakse üksnes õiguslikul alusel eesmärgipärasuse, minimaalsuse jt põhimõtteid rakendades.

Hinnates isikuandmete töötlemise toimingutega kaasnevaid võimalikke ohte (art. 35 lg 7 p. c) on võetud arvesse kirjeldatud andmetöötlemise iseloomu, ulatust ja konteksti. Valitud on turvameetmed ohtude haldamiseks, jääkrisk on madal. Isikuandmeid ei väljastata kolmandatele isikutele, keda ei ole taotluses määratletud, välja arvatud intsidentide ja pöördumiste menetlemiseks vastavalt õigusaktides sätestatud tingimustele. Logiandmeid töödeldakse vaid tuvastamaks kõrvalekaldeid normaalsest tööprotsessist ja vajadusel intsidendi menetlemiseks.

|  |  |  |  |  |  |
| --- | --- | --- | --- | --- | --- |
| **Riski nimetus** | **Riski tõe-näosus** | **Riski**  **mõju** | **Riski tase** | **Lisamärkused** | **Ettepanek riski maandamiseks** |
| Moodustatud isikuandmete kogumile pääsevad ligi volitamata töötajad (väljaspoolt organisatsiooni) | 1 | 2 | Madal | Isikustatud andmeid ei tohi kasutada kogu organisatsioonis, vaid üksnes kindlate eesmärkide  saavutamiseks selleks volitatud isikute poolt ja kooskõlas isikule määratud tööülesannete  täitmiseks. | Ametijuhendites ja asutuste põhimäärustes on kirjeldatud isikute tegevused, s.h konfidentsiaalsuskohustused seoses isikuandmete töötlusega, kui töötajale on vastav tööülesanne määratud.  Avaliku sektori töötajad on läbinud andmekaitsealase koolituse ja eksami. |
| Moodustatud isikuandmetele kogumile pääsevad ligi volitamata  kolmandad  isikud | 1 | 3 | Madal | Andmete töötleja peab tagama organisatsiooniliste ja turvameetmete kaudu andmete töötlemise riskide maandamise (vt meetmete selgitusi lisaks). | Tagada ligipääsuhalduse süsteemide abil juurdepääs andmetele üksnes selleks volitatud isikutele (tehnilised meetmed, korralduslikud meetmed ja juhised).  Lisaks, kõigi andmete edastamine toimub failidena vaid krüpteeritud kujul, mille saab avada vaid kokkulepitud, konkreetseks isikuandmete töötlemiseks volitatud töötaja. |
| Moodustatud isikuandmete kogumi volitatud töötleja töötleb isikuandmeid puudulikul alusel | 0 | 2 | Madal | Kui vastutav töötleja kasutab volitatud töötleja teenuseid isikuandmete kaitse üldmääruse artikli 28 lõigete 2 ja 4 tähenduses, peab selleks olema isikuandmete kaitse üldmääruse artikli 28 lõike 3 tingimustele vastav õigusakt või leping (nt ka riigihange) | Uuringu lõpliku lähteülesande alusel sõlmib vastutav töötleja volitatud töötlejaga hankelepingu, milles esitatakse kõik asjakohased tingimused isikuandmete kaitse üldmääruse artikli 28 lõikes 3 sätestatust lähtudes või lepitakse muul moel täpsem andmevahetus kokku (lähtudes teaduruuringu taotluses kirjeldatud eesmärkidest, tingimustest ja protsessidest). |

Kuna tegemist on andmete töötlusega teatud perioodil, peale isikuandmed kustutakse, on mõju isikuandmetele ajutise iseloomuga (kasutusse jääb vaid uuringu tulemuste andmestik). Andmete edastamine osapoolte vahel toimub ainult krüpteeritud kujul, samuti on andmevahetuseks õigustatud osapooled ja isikud eelnevalt määratud. Seetõttu võib pidada vähetõenäoliseks, et andmesubjekti isikuandmed saavad kättesaadavaks kolmandatele isikutele ning et tekiks varalise või mittevaralise kahju realiseerumise reaalne oht.

Arvestades rakendatud meetmeid on isikule tekkiva võimaliku füüsilise, varalise või mittevaralise kahju (nt maine kahju, rahaline kahju, identiteedivargus või –pettus, diskrimineerimine (pp. 75) tekkimise tõenäosus vähetõenäoline.

Kokkuvõtvalt hindab uuringu tellija, et riskid on maandatud ja rakendatud meetmete tulemusena ei teki andmesubjekti õigustele suurt ohtu isikuandmete kaitse üldmääruse (2016/679/EU) artikkel 35 lõike 1 tähenduses.