# Teave Turu-uuringute AS kodulehel

# Turu-uuringute AS viib läbi Eesti elanike liikuvusuuringu

**Turu-uuringute AS viib 2025. aasta teises pooles ja 2026. aasta kevadel läbi Eesti elanike liikuvusuuringu.** Uuringu tellija on Transpordiamet. Uuringu eesmärk on mõista ja kaardistada Eesti elanike liikumiskäitumist, et planeerida ja arendada vajadustele paremini vastavat taristut ja teenuseid (teed, ühistransport, jalgrattaga liikumine).

Tegemist on kordusuuringuga, esimene sarnane küsitlus toimus 2021. aastal. [Varasema uuringu tulemustega saab tutvuda Transpordiameti kodulehel](https://transpordiamet.ee/EELU2021). Uue uuringu tulemused näitavad, kas viimase viie aasta jooksul on toimunud muutusi inimeste liikumiskäitumises ning aitavad täiendada Tallinna ja ülejäänud Eesti liikuvusmudeleid.

**Uuringu kirjeldus**

* Küsitletakse ligikaudu 12 000 Eesti elanikku vanuses 7–80. Valim moodustatakse juhuvalikuga Rahvastikuregistrist.
* Valimisse sattunud inimestele saadetakse osalemiskutse e-postiga või võetakse ühendust telefoni teel. Telefoni teel pöördutakse eelkõige madalama vastamisaktiivsusega rühmade poole, et suunata nad vastama veebi teel (kutsekiri saadetakse SMS-i või e-postiga) või võimaldada vastamist koheselt või kokkulepitud ajal telefoni teel.
* 18–80-aastastel palutakse vastavad enda eest, 7–17-aastastele lastele saadetakse kutse vanema e-posti aadressile. 7–14-aastaste puhul palutakse lapsevanemal vastata lapse eest või koos lapsega. 15–17-aastaste puhul palutakse vanemal saata kutsekiri edasi lapsele; laps vastab ise. Kutsekirja edasisaatmist käsitletakse nõusoleku andmisena.
* Kui veebivalimisse võetud inimene ei vasta ega teavita keeldumisest, saadetakse kuni kaks meeldetuletuskirja.

**Uuringu küsimustiku ülesehitus**

* Küsimustik koosneb kahest osast:
  1. **taustaküsimustik**, mis kaardistab tavapäraseid liikumisharjumusi ja arvamusi praeguste lahenduste kohta;
  2. **liikumispäevik**, kuhu palutakse põhjalikult kirja panna kahe erineva ette antud päeva liikumised.
* Vastamise ajakulu: 15–20 minutit, 7–14-aastaste laste puhul u 10 minutit, palume küsimustiku täita kolme päeva jooksul.
* Vähemalt 18-aastaste vastajate vahel loositakse välja kümme 50-eurost Partner kinkekaarti. Loosimises osalemiseks saate jätta kontaktandmed ankeedi lõpus; need kustutatakse pärast loosimise läbiviimist.

**Vabatahtlikkus, nõusoleku andmine ja keeldumine**

* **Uuringus osalemine on vabatahtlik, ent ootame kõigi valimisse sattunud inimeste vastuseid väga.** Uuringu tulemused on tõepärased ainult siis, kui osaleb võimalikult suur osa kutse saanuid.
* Osalemise eeltingimuseks on kinnitus, et vastaja on tutvunud uuringu eesmärkide ja metoodikaga ning nõustub oma isikuandmete töötlemisega. Veebiküsitluses palutakse kinnitus ankeedi alguses, telefoniintervjuu puhul küsib nõusoleku küsitleja.
* Osalemisest saab keelduda uuringu veebikeskkonnas, kirjutades e-posti aadressile [uuring@turu-uuringute.eu](mailto:uuring@turu-uuringute.eu), helistades numbril 585 29 703 või andes keeldumisest teada küsitlejale.
* Uuringu valimisse sattunud inimestel on õigus vastamisest igal hetkel loobuda. Samuti on võimalik taotleda oma vastuste kustutamist uuringu andmebaasist kuni 14.06.2026, teavitades sellest kirjalikult e-posti aadressil [uuring@turu-uuringute.eu](mailto:uuring@turu-uuringute.eu).

**Isikuandmete töötlemine**

* **Valimisse sattunud inimeste andmete kaitse on meie jaoks väga oluline**. Uuringu andmeid kogutakse ühiskonna huvist lähtuvalt, järgides kõiki andmekaitse seadusi ja häid tavasid. Uuringu teostamise ja isikuandmete töötlemise õiguslikud alused tulenevad Euroopa Liidu isikuandmete kaitse üldmäärusest ja Eesti Vabariigi Isikuandmete kaitse seadusest. Uuringu läbiviimine on kooskõlastatud Andmekaitse Inspektsiooni ning Tartu Ülikooli inimuuringute eetika komiteega.
* Transpordiameti volitusel töötleb isikuandmeid Turu-uuringute AS. Teid otseselt tuvastada võimaldavaid andmeid (e-posti aadress, telefoninumber) kasutatakse ainult kutsete saatmiseks ning vajadusel kontaktivõtuks telefoni teel, et viia läbi intervjuu.
* Uuringu andmebaasis asendatakse isikuandmed unikaalse numbriga (pseudonümiseeritakse), st neid ei saa enam seostada kindla isikuga. Tulemusi analüüsitakse suuremate gruppide kaupa.
* Isikuandmed hävitatakse 15.06.2026 - kustutatakse valimisse võetud inimeste kontaktandmed ning vastajaid ei ole enam võimalik tuvastada (muutuvad anonüümseks).
* Uuringu tellijale (Transpordiametile) edastatakse andmed anonüümse failina, mida säilitatakse tähtajatult edasise statistilise analüüsi eesmärgil.
* Lisainfo isikuandmete töötlemise ja andmekaitse kohta on leitav siit: [LINK](https://turu-uuringute.eu/vastajale/andmekaitse)
* Andmekaitse küsimustes on võimalik esitada päringuid ja kaebusi Eesti Andmekaitse Inspektsioonile: [info@aki.ee](mailto:info@aki.ee).

**Tulemuste avaldamine**

Uuringu tulemused avalikustatakse üldistatult kokkuvõttena 2026. aasta lõpus Transpordiameti veebilehel transpordiamet.ee.

**Loodame, et osalete, kui saite kutse uuringus osalemiseks. Täname teid juba ette!**

**Lisainfo**

Veebileht: <https://turu-uuringute.eu/vastajale/>

E-post: [uuring@turu-uuringute.eu](mailto:uuring@turu-uuringute.eu)

Telefon: 585 29 703